<classify> NIMEAMUA kuwa Simon wa Kirene aliyemsaidia Yesu Msalabani, nami nimeamua kugombea nimsaidie Mbowe Freeman, ili apumzike na madhila ambayo yamekuwa yakimpata katika kipindi chote cha uongozi wake.Ni kauli ya Mbunge wa Jimbo la Ndanda mkoani Mtwara kupitia Chama cha Demokrasia na Maendeleo Chadema, Cecil Mwambe wakati akitangaza kuwania kumngoa Mbowe kwenye nafasi ya Mwenyekiti wa Taifa wa Chadema.Akizungumza na waandishi wa habari jana Dar es Salaam, Mwambe alisema ameamua kugombea nafasi ili kuchuana na Mbowe, ambaye tayari amechukuliwa fomu za kutetea kiti hicho.Alidai ataitendea haki nafasi hiyo, ambayo zaidi ya mara tatu Mbowe amekuwa akitishia kuiachia, kwa kigezo amekuwa akilazimishwa kushikilia.Ninataka viongozi waelewe uongozi ni dhamana na ukiomba hiyo dhamana na ukipewa uithamini na ndio maana nimegombea ili isije ikatokea tena visingizio eti sikutaka nimelazimishwa tu, alisema Mwambe.Alisema uchaguzi usio na ushindani, hutoa viongozi ambao mwisho wa siku hudai kuwa kwanza sikutaka ila nilishurutuishwa tu, ushindani hukuza ubunifu, na umakini.Nilianza kuona haja ya kugombea baada ya kumshuhudia mwenyekiti wetu Mbowe akitishia kuachia nafasi hiyo kwa zaidi ya mara tatu, hata hivyo binadamu huchoka na kuhitaji usaidizi, nimeamua kumsaidia na ninashukuru wale walioniunga mkono licha ya masimango na matusi yanayoelekezwa kwao, aliongeza.Alisema yamesemwa wengine kwa upeo wao mdogo wamesema mabaya wakiamini wako sahihi.Sina kinyongo nao hata kidogo, nawasamehe bila masharti yoyote, naona ni wajibu wangu kuendelea kutoa elimu juu ya hatua yangu hii, alisema Mwambe aliyeteuliwa pia kuwania Uenyekiti wa Chadema Kanda ya Kusini.Alisema ameamua kugombea kuenzi na kuishi dhana ya demokrasia, ambayo inabebwa na jina la chama chao, na sheria za nchi zinazompa kila mwananchi mwenye akili timamu fursa ya kuchagua na kuchaguliwa katika uongozi.Nimeamua nitekeleze haki hiyo bila kusukumwa na yoyote aidha ninaamini katika ushindani kwani huwalazimisha, alifafanua.Mwambe anakuwa mwanachama wa kwanza wa chama hicho kikuu cha upinzani nchini, kutangaza nia yake ya kugombea uenyekiti. Chadema imepanga kufanya Mkutano Mkuu wa Uchaguzi Desemba 18, mwaka huu.Licha ya Mbowe aliyeanza kuiongoza Chadema mwaka 2004 akirithi nafasi ya Bob Makani, kuwa na kigugumizi kutangaza hadharani kutetea kiti hicho, tayari amechukuliwa fomu na vijana wa chama hicho ili atetee nafasi hiyo.Uongozi wa Mbowe ambaye pia ni Kiongozi wa Kambi Rasmi ya Upinzani Bungeni ulimalizika Septemba 14 na Ofisi ya Msajili wa Vyama vya Siasa ilitoa siku saba zilizomalizika Oktoba 7, wawe wamewasilisha maelezo kwa nini hawajafanya uchaguzi.Mbowe anayeelezwa kuwa ni mwanamikakati mahiri ndani ya chama hicho, alichaguliwa kwa mara ya tatu Septemba 15, 2014 kwa kura 789 sawa na asilimia 97.3 na kumshinda mpinzani wake, Gambaranyera Mongateo aliyepata kura 20 sawa na asilimia 2.5. KWA UFUPI Cecil Mwambe alizaliwa mwaka 1974 Masasi mkoani Mtwara.Alisoma Shule ya Msingi Ndanda na kuhitimu mwaka 1989. Alisoma Shule ya Sekondari Lutengano mwaka 1995-1997 kisha Seminari ya Namupa mwaka 1990 hadi 1994.Alisoma cheti ya biashara Chuo cha Elimu ya Biashara CBE kuanzia 1997 hadi 1998 kisha Diploma ya biashara pia katika chuo hicho cha CBE mwaka 1998 hadi 2000.Alipata Diploma ya Juu katika Chuo Kikuu Kishiriki cha Ushirika na Masuala ya Biashara Moshi mwaka 2002 hadi 2003.Alisomea Diploma ya Uendeshaji wa Saccos pia katika chuo hicho mwaka 2006 hadi 2007.Hali kadhalika, Mwambe ana Shahada ya Uzamili ya Masuala ya Elimu aliyosoma kutoka mwaka 2012 hadi mwaka 2013.  <topic>: KITAIFA 